Հայաստանի ջիու-ջիցուի և գրեփլինգի ազգային ֆեդերացիա

Հայաստանի ջիու-ջիցուի և գրեփլինգի ազգային ֆեդերացիա, Հայաստանում բրազիլական ջիու-ջիցու և գրեփլինգ սպորտաձևերի զարգացմամբ ու համակարգմամբ զբաղվող մարմին, որը գրանցվել է 2012 թվականին։ Ֆեդերացիայի նախագահն է Ռուբեն Միրիբյանը։

Պատմություն 

Հայաստանում բրազիլական մարտարվեստով սկսել են զբաղվել 2009 թվականից, որից 3 տարի անց Վահան Թադևոսյանի նախաձեռնությամբ արդեն իսկ պաշտոնապես գրանցվել է տվյալ ոլորտը համակարգող մարմին (Հայաստանի ջիու-ջիցուի և գրեփլինգի ազգային ֆեդերացիան)։ 2013 թվականին Հայաստան է հրավիրվել «Rio Grappling Club» պրոֆեսիոնալ սպորտային ակումբների ցանցի հիմնադիր, աշխարհի եռակի չեմպիոն Ռոբերտո Աթալայը, ում շնորհիվ Հայաստանը դարձել է «Rio Grappling Club» միջազգային ակումբի անդամ։ Հայաստանի թիմի մարզիչը հանդիսանում է Անդրանիկ հարությունյանը։ Հայաստանում գործում է երեք միջազգային ակումբ («Rio Grappling Club», «Hayastan MMA», «Legacy BJJ»)։ Ջիու-ջիցուով զբաղվող աղջիկների թիվը նույնպես մեծ է, և ժամանակի ընթացքում մարտարվեստով զբաղվողների թիվը աճում է։

Մրցաշարեր 

2017 թվականին կազմակերպվել է մարտարվեստի առաջին մրցաշարը, որին մասնակցել է ավելի քան 80 մարզիկ։ 2017 թվականից հետո պարբերաբար անցկացվում են տարբեր մրցաշարեր։ 2021 թվականին Հայաստանի Գրեփլինգի ֆեդերացիայի հետ համատեղ Հայաստանի ջիու-ջիցուի և գրեփլինգի ազգային ֆեդերացիան կազմակերպել է երեք մրցաշար, որոնց մասնակցել են ավելի քան 400 մարզիկ։ Հայ մարզիկները 2015 թվականից սկսած բազմիցս մասնակցել են աշխարհի և Եվրոպայի առաջնություններին և այլ միջազգային մրցումների, որոնց ընթացքում զբաղեցրել են տարբեր մրցանակային տեղեր։ 

2021 թվականի հունիսին «Դինամո» մարզադահլիճում անցկացվել է ջիու-ջիցուի Հայաստանի բաց առաջնությունը՝ նվիրված 44-օրյա պատերազմում զոհված Գարիկ Արևիկյանի հիշատակին, որը կրելու է ամենամյա բնույթ։ Առաջնությանը մասնակցել են տարբեր մարտարվեստներ ներկայացնող տարբեր տարիքային խմբերի շուրջ 200 մարզիկներ։ Մրցաշարի արդյունքների հիման վրա ձևավորվում է Հայաստանի տարբեր տարիքային խմբերի հավաքականներ միջազգային մրցույթներին մասնակցելու նպատակով։

Ռոջեր Գրեյսինի այցը Հայաստան 

2021 թվականի հոկտեմբերի 22-ին Հայաստանի Հանրապետության 4-րդ նախագահ Արմեն Սարգսյանի որդու՝ Վարդան Սարգսյանի հրավերով Հայաստան էր ժամանել աշխարհի 10-ակի և Եվրոպայի կրկնակի չեմպիոն Ռոջեր Գրեյսինը, ով Երևանի ջիու-ջիցուի «Legacy Brazilian Jiu Jitsu» ակումբում վարպետության դաս է անցկացրել հայ մարտիկների հետ։ Աշխարհի չեմպիոնը նախ սեմինար է անցկացրել՝ ցույց տալով ջիու-ջիցուի իր հնարքները, սովորեցրել է ներքևից և վերևից մրցակցին պարտության մատնելու հնարքներ, որից հետո սփարինգ-մենամարտեր է անցկացրել ցանկացողների հետ։

Ծանոթագրություններ

Արտաքին հղումներ 

 Ջիու-ջիցուի Հայաստանի բաց առաջնության բացում
 Հայլուրի անդրադարձը Ջիու-ջիցուի Հայաստանի առաջնությանը
 Հայաստանի Ջիու-Ջիցուի աղջիկները

Հայաստանի սպորտի կառավարման մարմիններ
Մարտական արվեստներ
Հայաստանի սպորտային կազմակերպություններ